ફિચે ભારતનો આર્થિક વૃદ્ધિદરનો અંદાજ ઘટાડીને ૧૦ ટકા કર્યો
: આર્થિક વૃદ્ધિના ટેકા માટે ઝડપી રસીકરણ જરૂરી
નવી દિલ્હી:કોવિડ-૧૯ની બીજી લહેરને કારણે દેશની આર્થિક વૃદ્ધિ મંદ પડતાં અગ્રણી રેટિંગ એજન્સી ફિચ રેટિંગ્સે ભારતના આર્થિક વૃદ્ધિદરનો અંદાજ જે અગાઉ ૧૨.૮ ટકા મૂક્યો હતો તે ઘટાડીને ૧૦ ટકા કર્યો હોવાનું એક અહેવાલમાં જણાવતાં ઉમેર્યું હતું કે આર્થિક વૃદ્ધિના ટેકા અને ગ્રાહક વિશ્ર્વાસ માટે ઝડપી રસીકરણ અત્યંત જરૂરી છે. વર્તમાન નાણાકીય વર્ષનાં પહેલા ત્રિમાસિકગાળામાં કોરોના મહામારીની બીજી લહેરને કારણે બૅન્કિંગ ક્ષેત્ર સામે પડકારો ઊભા થયા હોવાનું વૈશ્ર્વિક એજન્સીએ અહેવાલમાં જણાવતાં ઉમેર્યું હતું કે કોરોના વાઈરસનાં પ્રસારને ધ્યાનમાં રાખીને લાદવામાં આવેલા નિયંત્રણોને કારણે આર્થિક વૃદ્ધિ ધીમી પડવાની સાથે બૅન્કોનું આઉટલૂક ખરડાવાની શક્યતાને ધ્યામાં લેતાં અમે વર્તમાન નાણાકીય વર્ષ ૨૦૨૨માં દેશના વાસ્તવિક જીડીપીનો અંદાજ ૨૮૦ બેઝિસ પૉઈન્ટથી ઘટાડીને ૧૦ ટકાનો મૂક્યો છે. વધુમાં અહેવાલમાં ઉમેર્યું હતું કે બીજી લહેરમાં વર્ષ ૨૦૨૦ની સમકક્ષ સ્થાનિક સ્તરે લાદવામાં આવેલા લૉકડાઉનને કારણે દેશનાં ઘણાં મુખ્ય આર્થિક કેન્દ્રોમાં વેપાર પ્રવૃત્તિઓ મંદ પડી હોવાથી નાણાકીય વર્ષ ૨૦૨૨માં અર્થતંત્ર કોવિડ પૂર્વેની સ્થિતિમાં આવે તેવી અમારી ધારણા ખોટી પડે તેમ જણાય છે. નોંધનીય બાબત એ છે કે ગત જૂન અંતના ત્રિમાસિકગાળામાં આર્થિક વિકાસદરમાં ૨૪.૪ ટકાનો ઘટાડો થયો હતો.
ફિચના મતાનુસાર ભારતીય અર્થતંત્રમાં બાઉન્સબૅક બીબીબી- કરતાં થોડું સારુ રહેશે, કેમ કે અમારા મતે જીડીપી વૃદ્ધિ માટે ભારતનાં પાયાકીય પરિબળો નબળાં નથી. જોકે, મધ્યમ સમયગાળાની વૃદ્ધિ સામે કોવિડ-૧૯ મહામારીને કારણે વેપાર અને ગ્રાહક પ્રવૃત્તિ પર માઠી અસર પડવાના જોખમો છે. એજન્સીએ મધ્યમ ગાળા માટે ૬.૫ ટકા વૃદ્ધિદરનો અંદાજ મૂકતાં જણાવ્યું હતું કે વચગાળાના ટેકા માટે રાહતના પગલાંઓ ઉપરાંત ઝડપી રસીકરણ જરૂરી છે.
ખાસ કરીને ભારતમાં ધીમી રસીકરણની પ્રક્રિયાને કારણે ત્રીજી લહેરની ભીતિ વધુ ઘેરી બની રહી છે. અત્રે ઉલ્લેખનીય બાબત એ છે કે ગત પાંચમી જુલાઈ સુધીમાં દેશની ૧.૩૭ અબજની વસતી પૈકી માત્ર ૪.૭ ટકા વસતીનું જ રસીકરણ થવાથી અર્થતંત્ર સામે જોખમ વધુ હોવાનું અહેવાલમાં ઉમેર્યું હતું.